钦定古今图书集成/理学汇编/文学典/第197卷 > 《堂阳亭子诗序》刘咏
## 钦定古今图书集成/理学汇编/文学典/第197卷 > 《堂阳亭子诗序》刘咏

堂阳县者，王赵古封，清漳大邑，厥贡惟上，其民实繁。
山川超绝于《水经》，物产阗骈于《地志》。览高海岸，过田
光春雪之言；会出河鲂，动张翰秋风之思。为货泉之
薮泽，乃烟月之津梁者焉。其东亭也，地压上流，名居
胜境。傍依古堞，下瞰平原。罗物象于檐楹，簇江山于
左右。一川风景，随青暮以长新；四面烟花，逐炎凉而
各异。至若“春草碧，春波青，云乍合雨初晴。风飏柳花
汀鹭起，棹穿荷叶浦鱼惊”，此景也，桃源、金谷，谬得其
名。又若“秋蓼红，秋水绿，菡萏香，凫鸥浴。陌上人歌《陇
首词》，月中渔唱《江南曲》”，此时也，青草、洞庭，比之不足。
故得兰台俊彦，蓬岛神仙，或因税驾之饮，竞纵临川
之赏。乃有扶风员外，悉皆留题粉壁，“著咏雕梁。隋珠
与赵璧相鲜，凤竹共鸾丝迭奏。回锵词律，妙尽精华，
乃文苑之仪刑，实翰林之圭臬。”咏窃窥宗伯，强述荒
芜，何异对乌兔而耀萤光，见珠玑而衒鱼目。熟知不
可，安忍无言，辄凭藤角之花，少纪兰台之事。白沙制
序，徒向慕于古人；渌水裁诗，竟有亏于先哲。遽成一绝，以厕群英者矣。天“祐初春月日戊寅谨序。”